FI Euroopan unionin virallinen lehti CE 88/633

(2004/C 88 E/0650)

KIRJALLINEN KYSYMYS E-3021/03

esittäjä(t): Anna Karamanou (PSE) komissiolle

(14. lokakuuta 2003)

Aihe: Alaikäisillä käytävä kauppa Afganistanissa

Viime aikoina julkisuuteen on tullut — myös Unicefin asiaa koskevan tiedonannon pohjalta — alaikäisillä käytävää, jatkuvasti kasvavaa kauppaa koskeva ongelma Afganistanissa. Afganistanin poliisi on nimittäin tavannut noin 50 lapsen ryhmän — jotkut heistä olivat nelivuotiaita pikkulapsia — jotka olivat kotoisin koillisesta Badagshanin maakunnasta ja joita oltiin viemässä maanteitse tuntemattomaan määränpäähän naapurimaakunta Takarin läpi. Viranomaiset epäilevät, että pojat oli tarkoitus joko viedä opiskelemaan Pakistanin ja Iranin uskonnollisiin kouluihin tai myydä ja viedä ulkomaille laittomaan työhön tai seksuaalisesti hyväksikäytettäviksi. Unicefin edustaja puhui vahvistamattomista tiedoista, joita oli saatu maan eteläosasta ja joiden mukaan myös siellä on lapsia kadonnut.

Afganistanin poliisin palveluksessa toimivan korkea-arvoisen henkilön mukaan on todistajanlausuntoja, joiden mukaan Afganistaniin tulee pakistanilaisia, jotka matkustelevat syrjäisillä alueilla ja jakavat köyhille kyläläisille rahaa ottaen vastineeksi heiltä heidän lapsensa. Heille luvataan, että heidän lapsensa tulevat saamaan hyvän uskonnollisen kasvatuksen ja ”jumalallisen valaistuksen”. Nämä lapset itse ilmoittavat pelkäävänsä, että heidät viedään uskonnollisiin kouluihin, joissa heidät aivopestään siten, että heidät voidaan värvätä pakistanilaisten salaisten palvelujen ja uskonnollisten ryhmien riveihin. Joissakin tapauksissa heidät myydään työntekijöiksi tai heistä tulee seksuaalisen hyväksikäytön uhreja.

Mihin toimiin komissio aikoo ryhtyä ja mitä ohjelmia rahoittaa tukeakseen Afganistanin keskushallintoa ja parantaakseen poliisin valvontaa koko maassa, jotta väestön hyväksikäyttämisen ilmiöt, erityisesti lapsikauppa kitkettäisiin pois?

Christopher Pattenin komission puolesta antama vastaus

(6. marraskuuta 2003)

Komissio on myös huolestunut Afganistanista hiljattain saaduista raporteista, jotka koskevat pienten lasten sieppauksia, ja pitää hyvin tervetulleena Yhdistyneiden Kansakuntien lastenapujärjestön (Unicef) päätöstä lähettää lasten oikeuksien asiantuntija Pohjois-Afganistaniin.

Komissio ja jäsenvaltiot ovat tiiviisti mukana kehittämässä vahvaa oikeuslaitosta ja poliisia, jotta voitaisiin varmistaa, että lainsäädännön noudattamista valvotaan tehokkaasti Afganistanissa.

Saksa on suurin avunantaja poliisiuudistuksessa. Tammikuuhun 2003 mennessä yhteensä 5 000 uutta ja palveluksessa olevaa poliisia on saanut koulutusta, ja Saksa on levittämässä poliisikoulutusta maakuntiin. Tämän tukemiseksi komissio avusti vuonna 2002 yleisen järjestyksen rahastoa (joka maksaa poliisien palkat ja koulutuksen) kymmenellä miljoonalla eurolla, ja vuonna 2003 avustusta annetaan vielä 15,5 miljoonaa euroa. Lisäksi komissio on osoittanut 60 miljoonaa euroa Afganistanin yleisen järjestyksen rahastolle (LOFTA) vuosiksi 2003-2004.

Italia on suurin avunantaja oikeuslaitoksen uudistamisessa. Tähän mennessä oikeuslaitoksen uudistamiseen on käytetty 20 miljoonaa Yhdysvaltojen dollaria. Uudistukseen on sisältynyt esim. rakennusten kunnostamista Kabulissa ja 120 oikeusalan asiantuntijan kouluttamista. Vuonna 2003 komissio ja Italia yhteisrahoittavat kuudella miljoonalla eurolla alueellisten oikeudellisten keskusten kunnostamista ja paikallisen henkilöstön koulutusta.

Myös uusi perustuslaki on tärkeä asia. Dubaissa 21. Syyskuuta 2003 pidetyn Afganistanin asioita käsittelevän konferenssin julkilausumassa painotettiin kaikkien, mukaan lukien naisten ja lasten, ihmisoikeuksien kunnioittamisen tärkeyttä. Julkilausumassa todettiin, että ”EU on tietoinen siitä, että Afganistan tunnustaa kansainvälisen lain mukaiset velvoitteensa erityisesti ihmisoikeuksien osalta ja että EU odottaa näitä velvoitteita kunnioitettavan täysin uudessa perustuslaissa”. Afganistanissa 19. ja 20. lokakuuta 2003 vieraillut unionin puheenjohtajavaltioiden troikka painotti näiden velvoitteiden noudattamisen tärkeyttä.